Website tjedna: istraživanje Sunčevog sustava
Oni koji raspolažu brzom internetskom vezom, na web sajtu NASA-inog Jet Propulsion Laboratory mogu naći sjajne animirane prikaze, ali, 
Od starine, ljudi su dizali pogled u nebo ispunjeni čuđenjem. Posljednjih desetljeća, astronomi su uspjeli saznati mnogo više o našim najbližim svemirskim susjedima – planetima, mjesecima i drugim tijelima našeg sunčevog sustava – zahvaljujući sjajnim novim pomagalima koja su im na raspolaganju. Naš današnji 'Website tjedna' sadrži mnogo toga što smo naučili u novije vrijeme. Riječ je o internetskoj stranici NASA-inog Laboratorija za mlazni pogon, u Kaliforniji. Taj website, prema Alice Wesson, publicistici Jet Propulsion Laboratorija, na jednom mjestu sadrži ogromnu količinu podataka o svakom planetu ili drugim svemirskim tijelima u našem sunčevom sustavu. Koristeći Saturn kao primjer, ona kaže da sve počinje s osnovnim podacima. "Mogu se proučiti Saturnovi mjeseci, njegovi prsteni, čitav niz fotografija i drugih prikaza tog planeta. Postoji i rubrika sa zanimljivostima i zgodnim brojčanim usporedbama, a, za one mlađe, postoji i pogled na Saturn iz dječje perspektive. Detaljnijim pretraživanjem može se pogledati svaka misija prema Saturnu, ili one koje su prošle pokraj tog planeta," kaže gospođa Wesson. Američka agencija za istraživanje svemira izlaže i najnovija otkrića svojih svemirskih teleskopa i sondi na web adresi solarsystem.nasa.gov. Jedna od najupečatljivijih odlika websajta je točnost podataka, te učestalo obnavljanje sajta dodatnim informacijama. "U stalnom smo kontaktu sa znanstvenicima i odavde i iz svih drugih dijelova NASA-e, a pomažu nam i znanstvenici s različitih sveučilišta. Websajt se obnavlja i po nekoliko puta dnevno, ovisno o tome kolikom brzinom dolaze novi podaci. U slučaju nekih misija – još i češće," kaže Alice Wesson. Oni koji raspolažu brzom internetskom vezom, na web sajtu NASA-inog Jet Propulsion Laboratory mogu naći sjajne animirane prikaze, ali, jednostavnije verzije tih animacija dostupne su i korisnicima koji koriste telefonsku vezu s Internetom. A, kad već govorimo o prazniku za oči – tu je nevjerojatna količina fotografija i drugih prikaza: planeti i njihovi mjeseci iz blizu i iz daleka; letjelice; neke dragocjene povijesne fotografije, a i dirljiva zbirka dječjih crteža posvećenih svemirskim istraživanjima. Tu su i biografije dvadesetak ljudi koji su najbliže uključeni u planetarna istraživanja. "Ja ih zovem 'obični ljudi s nevjerojatnim poslovima'. Nadamo se da ćemo prikazivanjem života tih ljudi ne samo pokazati raspon različitih profila osoblja misija, nego i inspirirati neke buduće svemirske istraživače," kaže gospođa Wesson. I vas možda može inspirirati web stranica o istraživanjima Sunčevog sustava na adresi solarsystem.nasa.gov.